Gaan 'n harde Brexit tot 'n verenigde Ierland lei? | Maroela Media
'n Standbeeld genaamd "One Million Queen" deur die Londen-gebaseerde Italiaanse kunstenaar Matt Marga, wat die Britse Koningin Elizabeth II uitbeeld, het in Desember onder Brexit-graffiti in Londen deurgeloop. (Foto: Tim Ierland, AP)
Met die moontlikheid van 'n harde Brexit, wat by die dag moontliker word, word die onsekerheid oor hoe Brexit die sagte grens tussen Ierland en Noord-Ierland gaan raak, by die dag meer aktueel. Die moontlikheid dat Noord-Ierland van Brittanje kan afskei, en by Ierland kan aansluit, word ook nou genoem.
Die probleem is dat Ierland deel van die Europese Unie (EU) is, en ook geen planne het om Brittanje se voorbeeld te volg nie. Ná die Goeie Vrydag-vredesooreenkoms wat tot die einde van die gewapende stryd van die Ierse Republikeinse Leër gelei het, bestaan die grens tussen Ierland en Noord-Ierland eintlik net in teorie. Talle ondernemings is weerskante van die grens gevestig, en die herinstelling van 'n harde grens sal die ekonomie weerskante erg knou.
Die behoud van 'n sagte grens sal egter beteken dat die doeanebeperkings wat die Brexit sal teweegbring, via Noord-Ierland omseil kan word. Veral Frankryk is op sy agtervoet hieroor.
Vrese oor die herinstelling van die harde grens tussen Noord-Ierland en die Ierse Republiek, strek egter veel wyer as net die ekonomie. Die ergste moontlike scenario wat voorsien word, is dat die gewapende stryd hervat sal word. Daar was juis onlangs 'n hewige bomontploffing in die Noord-Ierse stad Derry.
Dit blyk ook dat die oorspronklike rede vir die verdeling van Ierland en Noord-Ierland nie meer geld nie. In 'n onlangse peiling het 58% van die Noord-Iere aangedui hulle sal eerder deel van Ierland as Brittanje wil wees.
Tydens die Brexit-referendum het die meerderheid Noord-Iere ook, soos die Skotte, aangedui dat hulle deel van die Europese Unie wil wees. Die moontlikheid dat Ierland en Noord-Ierland saam gegroepeer word wat die doeane-unie se grense bepaal, word sterk teengestaan deur die Noord-Ierse Demokratiese Unioniste-party (DUP). Dié party is sterk ten gunste van die behoud van die bestaande band tussen Noord-Ierland en Brittanje. Dit hou ook deur 'n gedoogde deelname premier Theresa May se koalisie aan bewind.
Tog lyk dit of die DUP se steun deur die volharding van dié houding tot sy eie skade kan lei. Om die DUP se leier (wie se pa deur die Ierse Republikeinse Leër doodgeskiet en wie se eie skoolbus opgeblaas is) tot ander insigte oor te haal, gaan nie maklik wees nie.
Boonop blyk dit dat die meeste Noord-Iere besef dat hul belange die afgelope tyd veel beter deur die Ierse regering as deur die Britte gedien word.
Premier May beskou egter die moontlikheid van 'n verenigde Ierland in die geval van 'n harde Brexit as 'n "no deal".
Nóg 'n struikelblok is dat Noord-Ierland die afgelope twee jaar nie meer oor 'n eie streekregering beskik, en dus self aan die onderhandelinge kan deelneem nie. Sou dit heringestel word, en Sinn Féin die DUP verslaan, is 'n referendum oor 'n verenigde Ierland heel eerste op die spyskaart. En dan was die koppestamp oor 'n sagte of harde grens onnodig.
Daar is minder as twee maande oor om 'n duursame oplossing te probeer uitpluis.
Brexit Brittanje Europese Unie Noord-Ierland Pretoria FM
Podlitiek: Buitelandse kritiek, Hoërskool Driehoek en EFF-manifes skok
Oom Siener het gese Engeland sal al sy kolonies verloor.
'n Baie interessante scenario wat besig is om hom af te speel, en DANKIE aan die uitmuntende rubriekskrywer van MM wat deur hierdie artikel tot die ESSENSIE van die gevolge van Brexit in sy huidige gedaante kon deurdring. Interessante tye le inderdaad voor!!
Daar is in my opinie nie meer ENIGE TWYFEL nie dat Brexti gaan plaasvind as 'n sogenaamde "HARDE BREXIT" nie, en dat ander lande in die stof wat opeskop gaan word na die tyd en die jare daarna DIESELFDE weg gaan volg.
Die Ierse tweespalt het godsdienstige verskille as spilpunt. Saamstaan gaan moeilik wees en sou dit gebeur sal die vrede skaars ses maande hou voor die vonke spat. Die EU is 'n skandalige spulletjie met Duitse hardekwaste as hoof-onderhandelaars. Die Naziagtige wyse waarop die EU bestuur word sal mettertyd groot woede tot gevolg hè; struwelinge wat Navo aksie sal laat neem. Uiteindelik sal die bloed loop.
Ek volg nogal internasionale ontleders hieroor, en jou samevatting is uitstekend en objektief gedoen, Herman.
Daar is 'n klomp emosie en moddergooiery aan die gang oor Brexit, maar min rubriekskrywers verduidelik enige van die kwessies bietjie meer in diepte.